Ap-ledelsen røk på flere nederlag i Trøndelag. Dette er de viktigste sakene.
STJØRDAL (Aftenposten): Personkonfliktene uteble, men det store fylkeslaget går mot regjeringens politikk på flere betente områder.  Det var mye snakk om vedtektsendringene som kan svekke Trond Giskes comeback-muligheter på Stortinget. Og Ingvild Kjerkol fortsetter som leder i Trøndelag Ap til tross for uavklart mastergrad-rot. Men på samme møte ble det vedtatt flere ting som strider mot Ap- og Sp-regjeringens politikk. Nestleder Jan Christian Vestre advarte lørdag mot ett av vedtakene. Men han ble ikke hørt.  1. Israel-boikott Fylkeslaget vedtok nemlig søndag å gå inn for økonomisk og kulturell boikott av Israel frem til det foreligger en fredsavtale som legger en tostatsløsning til grunn.  Det er stikk i strid med regjeringens politikk. De har stemt ned alle forslag om boikott.  2. Vil trekke el-konsesjon Årsmøtet i Trøndelag vedtok også å be regjeringen trekke konsesjonen til elektrifisering av to oljefelt, Draugen og Njord i Norskehavet. Bakgrunnen er frykt for kraftunderskudd i Midt-Norge.  3. Mineral-stans Mens regjeringen har gitt grønt lys for mineralutvinning på havbunnen, stemte årsmøtet også for en midlertidig stans av utvinning av havbunnsmineraler. De vil ha mer kunnskap om konsekvensene av gruvedrift på havbunnen. Jan Christian Vestre avviser at dette er et nederlag. Dette sier Vestre – Nei. Vi er 50.000 medlemmer av Arbeiderpartiet, og vi er et politisk verksted. Og politikken skapes av medlemmene, sier Vestre til Aftenposten.  Han viser til at det har vært over hundre innlegg og stort engasjement under årsmøtet.  – Så får vi bare respektere at vi har litt ulike standpunkter. I Israel-saken understreker Vestre at regjeringens utenrikspolitikk ligger fast.  – Det er ikke aktuelt for regjeringen nå å gå inn for boikotter i Israel. Vi mener at det er veldig viktig at vi har dialog med begge parter, det er sånn vi kan hjelpe det palestinske folk best mulig, sier han.  Dette sier Kjerkol Fylkesleder Ingvild Kjerkol ser det heller ikke oljefelt-saken som et nederlag.  – Vi ønsker det samme. Vi trenger å få iverksatt ny kraftproduksjon så fort som mulig, i tillegg til andre tiltak for å bedre kraftbalansen. Så selv om det blir satt på spissen i en uttalelse, så opplever jeg ikke at det er veldig stor avstand. – Hvordan vil du håndtere denne marsjordren fra fylkeslaget ditt?  – Det håndterer vi sånn som vi har gjort det før, når det er ulike meninger i partiet. Og så er det jo landsmøtet til Arbeiderpartiet som beslutter hva partiet sentralt skal mene. Og vi sitter også i regjering med et annet parti. Vi må også ha flertall i Stortinget ved en mindretallsregjering. Så det vil være håndterbart.  Hun er mer fornøyd med at Trøndelag Ap går inn for at alle må avtjene ett års obligatorisk tjeneste for landet.  De slutter seg dermed til Stavanger Ap, som har foreslått å gjeninnføre allmenn verneplikt eller ett års samfunnsplikt for alle unge. Dramaet som uteble  Kjerkol kan imidlertid være fornøyd med at det ble mye mindre drama enn fryktet.  I forkant av årsmøtet var det knyttet spenning til om dette møtet kunne bli like konfliktfylt som årsmøtet i Trondheim forrige måned.  I stedet er det laget kompromisser i en rekke saker, som vil ha betydning for hvem som skal sendes til Stortinget neste valg.  Etter årsmøtet vil ikke Trond Giske kunne velges bare med støtte fra Trondheim Ap. Om han vil være kandidat til Stortinget igjen, vil han måtte sanke støtte også fra andre kommunelag i Sør-Trøndelag.  Giskes støttespillere har til gjengjeld fått inn Trondheim-leder Pål Sture Nilsen i nominasjonskomiteen. 
Trøndelag Ap har gjort vedtak som går mot regjeringens politikk. De ønsker en økonomisk og kulturell boikott av Israel, trekke konsesjon til elektrifisering av to oljefelt, og stanse utvinning av havbunnsmineraler. Nestleder Jan Christian Vestre i Arbeiderpartiet avviser at dette er et nederlag, og påpeker at politikken skapes av medlemmene.  Fylkesleder Ingvild Kjerkol er også fornøyd med at Trøndelag Ap ønsker gjeninnføring av allmenn verneplikt eller ett års samfunnsplikt for alle unge.